Pavle Radinović - Wikipedia, slobodna enciklopedija

# Pavle Radinović

### Sa Wikipedije, slobodne enciklopedije

Pavle Radinović (- august 1415), vlastalin porodice Pavlovići.

Knez Pavle Radenović sin je izvjesnog, manje poznatog Radina Jablanića koji je stvorio okvire posjeda i ugleda značajnijoj poziciji porodice u Bosanskom kraljevstvu. Knez Pavle bio je među najvažnijim velmožama Bosanskog kraljevstva. Zajedno sa vojvodom Hrvojem Vukčićem, tepčijom Batalom i vojvodom Sandaljem Hranićem učestvovao je u glavnim tokovima bosanske historije krajem 14. i početkom 15. vijeka. Zajedno sa njima u doba interregnuma bio je među glavnim savjetnicima bosanske kraljice Jelene. Na vladarskim poveljama javlja se kao svjedok i ručnik, tj. garant pravnih akata bosanskog sabora i Bosanskog kraljevstva. Zajedno sa vojvodom Vlatkom Vukovićem dobija mandat od bosanskog kralja i sabora da zaposjedne Konavle 1391/1392. koje su ranije držali Sankovići.

Knez Pavle Radinović bio je dubrovački građanin i izdao im je privilegije o slobodnoj trgovini i zaštiti trgovaca na svom posjedu 1397. Zajedno sa Vlatkom Vukovićem (kasnije i Sandaljem Hranićem) držao je carinu u Ledenicama. Podržao je koaliciju koja je srušila kralja Ostoju i dovela kralja Tvrtka II. Kotromanića na bosansko prijestolje 1404. Kao i ostali bosanski magnati bio je u taboru napuljskog kralja i pretendenta na ugarski prijesto Ladislava Napuljskog, a protiv Žigmunda Luksemburškog. Bio je spreman da proda svoj dio Konavala Dubrovčanima 1414., ali do realizacije nije došlo.

Knez Pavle Radinović stradao je kao žrtva političkog sukoba u Bosni. Knez Pavle se našao sam pred koalicijom kralja Ostoje, vojvode Sandalja Hranića i Zlatonosovića. Nedaleko od Kraljeve Sutjeske (Sutjeska - vladarska rezidencija), za vrijeme održavanja sabora bosanske vlastele, u vrijeme dok su bili na jahanju, kod Parene poljane koja se nalazi u blizini Sutjeske, augusta 1415. ubijen je knez Pavle Radenović. Na znak mačem vojvode Sandalja Hranića Zlatonosovići su napali kneza Pavla. Pavle je ubijen, a njegov sin Petar i njegov poslanik Brailo Tezalović bili su zarobljeni. Svjedoci tih događaja bili su krstjanin Vlatko Tumurlić i dubrovački poslanik Nikola Gučetić. Postojali su planovi da se Pavlov sin knez Petar oslijepi (Petar Pavlović), te da se posjed kneza Pavla podijeli, pri čemu su Zaltonosovići računali da će dobiti bogato Olovo ali to nije učinjeno. Proizilazi da je zbog učinjene nevjere odgovornost pripisana samo knezu Pavlu, tako da su njegovi nasljednici mogli da preuzmu njegovu poziciju. Knez Pavle imao je dva sina kneževe Petra i Radoslava Pavlovića, buduće vojvode i predvodnike porodice Pavlovići.

Preuzeto sa: "http://bs.wikipedia.org../../../p/a/v/Pavle_Radinovi%C4%87_d68a.html"

Kategorije: Društvo srednjovjekovne Bosne | Bosansko plemstvo

##### Views

- Članak
- Razgovor
- Trenutna verzija

##### interakcija

- Pomoć
- Vrata zajednice
- Čaršija
- Novosti
- Dobrovoljni prilozi

##### Pretraga